b'\n_START_ARTICLE_\nDen Liberale Erhvervsklub\n_START_PARAGRAPH_\nDen Liberale Erhvervsklub er en dansk forening (en s\xc3\xa5kaldt pengeklub), der er etableret med det form\xc3\xa5l at st\xc3\xb8tte partiet Venstre \xc3\xb8konomisk._NEWLINE_Klubben blev etableret i 1998 p\xc3\xa5 opfordring af Anders Fogh Rasmussen. Den har knap 100 topledere som medlemmer, og afholder 4\xe2\x80\x936 \xc3\xa5rlige arrangementer om aktuelle politiske emner. Medlemskab af klubben koster 20.000 kr. \xc3\xa5rligt. Overskuddet overf\xc3\xb8res til Venstre; if\xc3\xb8lge Fritz Schur omkring halvdelen af de mellem 400.000 og 500.000 kr., som foreningen f\xc3\xa5r ind i kontingenter. \xc3\x85rsagen til, at kontingentet er netop 20.000 kr. er, at det er gr\xc3\xa6nsen for hvor stort et bidrag der kan ydes til et politisk parti uden at giverens navn skal fremg\xc3\xa5 af partiregnskabet._NEWLINE_Fritz Schur afgik som formand for Den Liberale Erhvervsklub i forbindelse med Venstres landsm\xc3\xb8de 2012, efter at have v\xc3\xa6ret formand siden erhvervsklubbens etablering.'